Dijana Muminović u španskom gradu Herezu predstavila izložbu fotografija “Bosna sada”

Fotožurnalistkinja iz Zenice, Dijana Muminović uspješno se nedavno predstavila na izložbi fotografija „Bosna sada“ koja je održana u španskom gradu Herezu. Izložbu je organizovala Ambasada BiH u Španiji.

Dijana Muminović kaže kako je ispitala istorijat grada Hereza i da je bila oduševljena činjenicom da je u neka davna vremena ovdje bila granica između kršćanskog i islamskog svijeta.

“Meni je to posebno specifično jer sam je donijela svoje fotografije upravo na temu pomirenja i ljudi iz različitih vjerskih zajednica“, kaže Dijana Muminović.

“Sa sobom sam u Španiju“, kaže Dijana, “ponijela fotografije iz Bosne i Hercegovine koje govore o međuljudskim i međureligijskim odnosima“.

“Tim međuljudskim odnosima ljudi koji dolaze iz različitih tradicija, kultura i vjera. Pamtim trenutak kada su Španjolci doslovno plakali kada sam predstavila svoje fotografije na ovoj izložbi“, prisjeća se Muminovićeva.

Fotografije Dijane Muminović spadaju u žanr umjetničko-dokumentarne fotografije. Dijana Muminović uspješna je organizatorka škole fotografije koju već par godine realizuje u saradnji sa Muzejom grada Zenice.